Uvongo Chalets 19 | LekkeSlaap
Vanaf R695 per nag (plek vir 8)
Uvongo Chalets 19 is 'n ruim en luukse selfsorgwoonstel in Lilliecrona Boulevard, reg oorkant die pad van die strand af. Kyk hoe die son opkom oor die see vanaf hierdie ongelooflike woonstel of kyk hoe die maan se strale op die donker water van die see glinster terwyl jy jou aandete op die patio geniet. Hierdie eenheid is die naaste aan die see, met geen ander geboue wat die pragtige see-uitsig belemmer nie.
Geniet die heel beste moderne gesinsverblyf in 'n veilige en ontspanne omgewing. Hierdie woonstel is op die onderste verdieping en is ideaal vir gesinne met kinders asook grootouers.
Die woonstel is smaakvol versier en het slaapplek vir 8 gaste (4 volwassenes en 4 kinders). Daar is 3 slaapkamers, 2 badkamers en 'n oopplan-kombuis en -leefarea. Die hoofslaapkamer het 'n koningingrootte-bed en 'n volledige en suite-badkamer. Die tweede kamer het 'n dubbelbed. Die derde slaapkamer het 2 stapelbeddens en dis ideaal vir 4 kinders. Die tweede en derde slaapkamers deel 'n badkamer met 'n stort, toilet en wasbak.
Die kombuis is volledig toegerus vir selfsorg en het granietoppervlaktes, 'n stoof, oond, mikrogolfoond, yskas-vrieskas, wasmasjien, skottelgoedwasser, broodrooster, elektriese ketel, eetgerei en breekware, asook 'n tuimeldroër. Die sitkamer het 'n lieflike leersitkamerstel en 'n TV met 'n DStv-koppelpunt. Gaste kan hul eie slimkaart en dekodeerder bring. Die sitkamer lei na 'n groot, beskutte balkon met buitemeubels, 'n ingeboude braai en 'n Weber-braai. Daar is hope ruimte vir die kinders om in die tuin te speel langs die woonstel.
'n Toesluitmotorhuis word voorsien. Uvongo Chalets het ook 'n gemeenskaplike swembad en addisionele gasteparkeerplek.